નિરોગી રહેવા આપણા વડીલોએ, અનુભવીઓએ બહુ સુંદર સુંદર જોડકણાં આપણને આપ્યાં છે એ વાંચી અમલ કરી નિરોગી બની સૌ સુખી થઈએ એવી અભ્યર્થના પેહલું સુખ તે જાતે નર્યા આ કહેવતની બધાને ખબર તો છે પણ શરીર સાચવવા બધા બેખબર રહે છે. શરીરમ્ આદ્યમ ખલુ ધર્મ સાધનમ્ આપણું શરીર જ ધર્મ સાધનાનું શ્રેષ્ઠ સાધન છે એવું શાસ્ત્રોમાં પણ કહ્યું છે પણ માને કોણ..?? ધર્મ હવે ધંધો થઈ ગયો છે ને ધંધામાં ધર્મ રહ્યો નથી. કોઈ ગોળાના ઢેફા ઉપર કીડીઓ આક્રમણ કરે એ રીતે જાહેર માર્ગો ઉપર પૂરી પકોડીની લારી ઉપર સ્વાદના રસિયા તૂટી પડે છે અને કમળાના રોગને જાહેર આમંત્રણ આપી દે છે. ધ્રુમપાન જીવલેણ છે એવું જાણવા છતાં એય ટેસથી કસ મારતા આજના યુવાનો કેન્સરને નોતરી આખાય પરિવારનું સુખ કેન્સલ કરી દે છે અને માવતરનું જીવન જીવલેણ કરી નાખે છે. મા બાપ ભલે મરે. આપણે જલસો કરો ને.. જાહેર સ્થળોએ પ્લાસ્ટિકમાં મસાલો ચોળતા માણસોને ક્યાં થૂંકવું એનું પણ ભાન નથી. મસાલા ખાઈ ખાઈ બેભાન થઈ જતા વ્યસનીઓને જોયા પછી પણ આવાઓને ભાન નથી આવતું. વિશ્વમાં ૫૦ % મૃત્યુનું કારણ તમાકુ છે. હવે તો જાગો..!!